**Timișoara, 19 aprilie 2021**

Pentru a răspunde nevoilor sectorul cultural timișorean din această perioadă și a propune cetățenilor orașului o ofertă culturală diversă adaptată contextului actual, Primăria Municipiului Timișoara și Centrul de Proiecte al Municipiului Timișoara și-au propus **lansarea până la sfârșitul lunii aprilie 2021 a unui prim apel în vederea acordării de finanțări nerambursabile unor programe, proiecte și acțiuni culturale pentru anul în curs**.

În paralel, Centrul de Proiecte și Primăria Municipiului Timișoara colaborează deja cu Ministerul Culturii în vederea identificării soluțiilor legislative și administrative care să **operaționalizeze finanțările multianuale în domeniul cultural la nivel local**, necesare atât pregătirii proiectelor asociate programului cultural dedicat Capitalei Europene a Culturii în 2023, cât și dezvoltării altor inițiative culturale de anvergură și cu impact. Finanțarea multianuală este un instrument fundamental în consolidarea unui sector cultural sustenabil și dezvoltarea unei oferte de calitate pentru locuitorii Timișoarei. Ne propunem astfel să devenim prima autoritate locală din România care să ofere organizațiilor culturale un instrument de finanțare multianual.

**Calendarul de apeluri previzionat** de Centrul de Proiecte al Municipiului Timișoara pentru domeniul cultural în acest an este următorul:

* **30 aprilie:** lansarea unui prim apel de programe, proiecte și acțiuni culturale care să se deruleze în anul în curs, cu termen de 30 de zile de depunere a ofertelor și o estimare a încheierii contractelor de finanțare în prima parte a lunii iulie. la 30 aprilie se va lansa de asemenea apelul pentru selecția evaluatorilor externi ai ofertelor culturale;
* **iunie-iulie:** lansarea unei a doua sesiuni de finanțare pentru acțiuni culturale pentru anul 2021, care să permită susținerea unor acțiuni care vor avea loc în toamna acestui an, adaptate evoluției pandemiei;
* **iulie-august:** lansarea unui apel de programe multianuale;
* **mai** și **septembrie**: apeluri specifice dedicate programului cultural prioritar Timișoara – Capitală Europeană a Culturii 2023, care vor fi anunțate distinct.

Dorim să mulțumim încă o dată actorilor culturali locali pentru propunerile de îmbunătățire a proiectului de Regulament de acordare a finanțărilor nerambursabile, care au fost în cea mai mare parte integrate în proiectul de Regulament revizuit (disponibil la [https://www.primariatm.ro/cultura/consultare-publica](https://www.primariatm.ro/cultura/consultare-publica/)). În vederea lansării până la sfârșitul acestei luni a primei sesiuni de finanțare, îi invităm pe toți cei interesați la o **consultare publică care se va derula online în data de miercuri, 21 aprilie, ora 17:00**, cu privire la:

* Finalizarea Regulamentului privind finanțarea nerambursabilă de la bugetul local al municipiului Timișoara a programelor, proiectelor și acțiunilor culturale pe bază de apeluri deschise;
* Prevederile specifice primul apel de programe, proiecte și acțiuni culturale.

**Prima sesiune de finanțare** a programelor, proiectelor și acțiunilor culturale, ce urmează a fi lansată în data de 30 aprilie 2021, în condițiile aprobării până la acea dată a bugetului local, își propune să susțină acțiuni, proiecte și programe culturale care se vor derula în anul 2021. Dorim ca în cadrul consultării publice din data de 21 aprilie să dezbatem, plecând de la prevederile proiectului de Regulament, ariile tematice relevante (și oportunitatea regândirii lor dincolo de disciplinele artistice), nivelurile maxime ale finanțării nerambursabile, ale cofinanțării, ale numărului de parteneri și a numărului de beneficiari pe fiecare categorie de ofertă culturală (acțiune, proiect, program) adaptate contextului actual.

Pentru înregistrarea participării la dezbaterea publică ce va avea loc în data de miercuri, **21 aprilie, ora 17**, prin platforma Zoom, vă rugăm să transmiteți un mesaj la [monica.sava@primariatm.ro](mailto:monica.sava@primariatm.ro) până în 21 aprilie, ora 10.

Simona Fiț

director interimar al Centrului de Proiecte al Municipiului Timișoara